Geen meer tenkwaens aan waterlose dorpeWatertenk. (Foto: CCPB) Tenkwaens gaan nie meer gebruik word om water te verskaf aan inwoners van stede en dorpe wanneer daar watertoevoerprobleme of droogte is nie. Dit weens die wye voorkoms van korrupsie met die verhuring van die tenkwaens. Die minister van plaaslike regering, dr. Nkosazana Dlamini-Zuma, en die minister van menslike nedersettings, water en sanitasie, Lindiwe Sisulu, se aankondigings oor hierdie en ander veranderings aan stedelike droogtehulp, is gunstig ontvang deur die parlementêre portefeuljekomitee oor water en sanitasie. Die voorsitter van die portefeuljekomitee, Machwene Semenya, het gesê die komitee waarsku al jare lank oor die korrupsie by die verhuring van tenkwaens, en is verheug dat uiteindelik opgetree word. Sy het ook die toewysing van sowat R600 miljoen deur die nasionale en provinsiale regerings aan droogtehulp verwelkom. Dit is egter nog nie duidelik hoe die departement dié waterbron gaan vervang nie. Volgens Semenya is dit voorts ’n goeie besluit van die regering om voortaan meer insette van munisipaliteite te kry oor presies waar en hoe droogtehulp bestee moet word, want die munisipaliteite ken die situasie en behoeftes op grondvlak beter as die nasionale of provinsiale regerings. Die sogenaamde Oorlog teen Lekkasies (War on Leaks), ’n program deur die departement van water en sanitasie om lekkasies uit waterpype te herstel, gaan ook herbeplan word. Dit is volgens Semenya ’n stap in die regte rigting. Sowat 40% van Suid-Afrika se water lek tussen die dam en die kraan uit waterpype, wat nie alleen ondenkbare vermorsing in ’n waterskaars land is nie, maar ook sowat R7,6 miljard per jaar verlore laat gaan. Semenya het gewaarsku dat die vorige program teen lekkasies negatiewe ouditverslae gekry het, en dat daar hierdie keer behoorlike finansiële beplanning moet wees. Ordentlike opleiding van jong Suid-Afrikaners en ’n strategie oor wat die jong mense met hul opleiding kan doen wanneer die tydelike werkgeleentheid verby is, is ook nodig.